คปภ. เผย ต้นปี 54 ธุรกิจประกันภัยโต 12.60%
สำนักงาน คปภ. เผยตัวเลขธุรกิจประกันภัยเดือนมกราคม - กุมภาพันธ์&nbsp; 2554&nbsp; โต 12.60% เมื่อเปรียบเทียบกับช่วงเดียวกันของปีก่อน&nbsp; และจากสถิติพบว่าประชาชนตื่นตัวสนใจทำประกันภัยอุบัติเหตุส่วนบุคลมากขึ้นเป็นอันดับหนึ่ง
21 เม.ย. 2554

สำนักงาน คปภ. เผยตัวเลขธุรกิจประกันภัยเดือนมกราคม - กุมภาพันธ์  2554  โต 12.60% เมื่อเปรียบเทียบกับช่วงเดียวกันของปีก่อน  และจากสถิติพบว่าประชาชนตื่นตัวสนใจทำประกันภัยอุบัติเหตุส่วนบุคลมากขึ้นเป็นอันดับหนึ่ง
 นางจันทรา  บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย เปิดเผยว่า  จากสถิติธุรกิจประกันภัยของเดือนมกราคม - กุมภาพันธ์ 2554 พบว่าธุรกิจประกันภัยโต12.60%     เมื่อเปรียบเทียบกับช่วงเดียวกันของปีก่อน  โดยมีเบี้ยประกันภัยรับรวมทั้งสิ้น 70,671 ล้านบาท เป็นของธุรกิจประกันชีวิตจำนวน 47,665 ล้านบาท ขยายตัวจากช่วงเดียวกันของปีก่อน 12.00% และเป็นของธุรกิจประกันวินาศภัย จำนวน 23,006 ล้านบาท ขยายตัวจากช่วงเดียวกันของปีก่อน 13.85% 
ทั้งนี้ เป็นผลมาจากสำนักงาน คปภ. มีแผนเชิงรุกกระจายไปยังภูมิภาคต่างๆ ทั่วประเทศทั้งนักเรียน นักศึกษา ผู้ประกอบการทั้งภาคพาณิชกรรม ภาคอุตสาหกรรม ภาคเกษตรกรรม ทำให้การประกันภัยเข้าถึงประชาชนได้ทุกระดับทั่วประเทศ ประกอบกับมีการพัฒนาผลิตภัณฑ์ประกันภัยใหม่ๆ ที่เหมาะสม และสอดคล้องกับความต้องการของประชาชน จึงทำให้เดือนมกราคม - กุมภาพันธ์ 2554 ธุรกิจประกันภัยมีจำนวนกรมธรรม์ประกันภัยรวมทั้งสิ้น 23,374,514 ราย ขยายตัวเพิ่มขึ้นจากช่วงเดียวกันของปีก่อน 6.43% เป็นจำนวนเงินเอาประกันภัยทั้งสิ้น 24,613,820 ล้านบาทโดยแบ่งเป็นกรมธรรม์ประกันภัยวินาศภัย  6,474,443 ราย เพิ่มขึ้นจากช่วงเดียวกันของปีก่อน 5.31%   คิดเป็นจำนวนเงินเอาประกันภัย รวมทั้งสิ้น 17,637,749 ล้านบาท ถ้าไม่รวมการประกันภัยรถภาคบังคับ             พบว่าประชาชนตื่นตัวทำประกันภัยอุบัติเหตุส่วนบุคคลสูงสุดจำนวน 993,086 ราย ขยายตัวเพิ่มขึ้นจากช่วงเวลาเดียวกันของปีก่อน  7.53% การประกันภัยสุขภาพ จำนวน 133,844 ราย ขยายตัวจากช่วงเดียวกันของปี        ก่อน 139.81% ซึ่งแสดงให้เห็นว่าประชาชนสนใจและรักสุขภาพตัวเองมากขึ้น 
สำหรับธุรกิจประกันชีวิตมีกรมธรรม์ประกันชีวิต ทั้งสิ้นจำนวน 16,900,071 ราย ขยายตัวเพิ่มขึ้นจากช่วงเดียวกันของปีก่อน  6.87% เป็นจำนวนเงินเอาประกันภัยทั้งสิ้น 6,976,070 ล้านบาท โดยมีกรมธรรม์ประกันชีวิตรายใหม่ จำนวน 874,884 ราย ขยายตัวจากช่วงเดียวกันของปีก่อน 1.01% โดยคิดเป็นจำนวนเงินเอาประกันภัยรวม ทั้งสิ้น 649,215 ล้านบาท ซึ่งขยายตัวเพิ่มขึ้น จากช่วงเดียวกันของปีก่อน 9.67% โดยแบ่งเป็นกรมธรรม์อุบัติเหตุส่วนบุคคล  453,314 ราย คิดเป็น 51.81% ของผู้ทำประกันภัยรายใหม่ จากสถิติพบกว่าการขยายตัวของธุรกิจประกันชีวิตโตขึ้นในอัตราส่วนที่ลดลงเป็นผลมาจากกรมธรรม์ครบกำหนดสัญญา มีการเวนคืนกรมธรรม์ก่อนครบกำหนด รวมถึงการยกเลิกหรือกรมธรรม์ขาดอายุ